As die Creta, wat die kleinste van Hyundai se sportnutsvoertuie is, in die voetspore volg van sy groter boetie, die Tucson, kan dit Hyundai ’n goeie hupstoot gee wat sy totale verkope van passasiersvoertuie betref. Wat verkope betref, is die Tucson die voorloper in sy marksegment.
Stanley Anderson, verkoopsdirekteur van Hyundai SA, sê hy koester hoë verwagtinge vir die Creta. “Dit is ’n ruim, praktiese voertuig wat stewig gebou is en ’n uitstekende ritgehalte bied. Dit bied ook ’n goeie kombinasie van krag en styl met ’n ekonomiese enjin met genoeg krag.
Die Creta, wat vroeg vanjaar in Suid-Afrika bekend gestel is, is ’n voorwielaangedrewe voertuig en kom met ’n 1,6-petrolenjin sowel as ’n 1,6-turbodiesel-enjin uit.
Met ’n grondvryhoogte van 190 mm is die Creta heel geskik vir slegte paaie, asook vir die strate van Oudtshoorn wat nog herstel moet word!